Al voltant de 400 persones assistixen als concerts del Morvedre Rock 2020
14 de juliol 2020

![](/media/khdj0ppp/70_c_morvedre-rock-1.jpg)  

El passat cap de setmana van tindre lloc en el Casino Recreatiu i Cultural del Port de Sagunt dos sessions de concerts del concurs Morvedre Rock 2020, el festival de música rock de Sagunt, amb una assistència de públic de prop de 200 persones el dissabte i 200 el diumenge, malgrat les circumstàncies provocades per la crisi de la COVID-19.

  

Des del departament de Joventut i Infància, organitzador del concurs amb l'associació musico-cultural Klavija, afirmen que el públic va ser respectuós i comprensiu i va respondre amb ganes a la convocatòria, també malgrat l'amenaça de pluja del diumenge. Es van respectar les mesures de seguretat marcades per les autoritats sanitàries, ja que l'esdeveniment es va realitzar a l'aire lliure, amb reserva prèvia d'entrada per controlar l'aforament, controls d'assistents en l'entrada per assegurar que s'utilitzara l'hidrogel i que la gent portara mascareta, així com de temperatura del públic i dels grups que van actuar, entre altres mesures.​

  

![](/media/kakh2z1k/70_c_morvedre-rock-2.jpg)  
  

Els grups que van concursar, tots ells, segons la regidoria, d'un bon nivell en les seues actuacions, van eixir contents després de la celebració del festival. Al llarg dels pròxims dies, el jurat es reunirà per valorar les actuacions i triar la millor banda local i la millor banda valenciana el premi de la qual serà actuar als festivals Music Port Fest i Festardor en les edicions del pròxim any.

Domos Táctiles, Alba Edison i els locals Lithium van ser els grups encarregats d'actuar el dissabte i Sexy Sugar, grup castellonenc amb presència local, i Bendita Locura, grup emergent molt prometedor i un clàssic en les convocatòries d’este concurs, el diumenge. A més, el dissabte 4 de juliol va tindre lloc, a manera d'aperitiu del concurs, un concert de versions de rock en acústic per part de Marked Cashdollar i un tribut al grup Red Hot Chili Peppers a càrrec de Freaky Styley.​

![](/media/wubh5yek/70_c_morvedre-rock-3.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/al-voltant-de-400-persones-assistixen-als-concerts-del-morvedre-rock-2020/ "Facebook")
*   [](http://twitter.com/share?url=https://aytosagunto.es/va/actualitat/al-voltant-de-400-persones-assistixen-als-concerts-del-morvedre-rock-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/al-voltant-de-400-persones-assistixen-als-concerts-del-morvedre-rock-2020/ "Linked In")
*   [](mailto:?body=https://aytosagunto.es/va/actualitat/al-voltant-de-400-persones-assistixen-als-concerts-del-morvedre-rock-2020/)